Backstreet Girls
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
Backstreet Girls er et norsk rockeband som spiller en form for boogierock som er inspirert av Ramones, Rose Tattoo, AC/DC og Status Quo.
Bandet ble dannet i Oslo i 1984 av brødrene Bjørn Terje Baarli (trommer) og Hans Petter Baarli (gitar) sammen med bassisten Pål Kristensen. Backstreet Girls ga i perioden 1986–2007 ut ti studioalbum og ett livealbum. Flere vokalister har vært innom bandet, men det var Bjørn Müller som sang på deres største norske salgssuksesser: albumene Boogie Til You Puke (1988), Party On Elm Street (1989) og Coming Down Hard (1990) og singlen Gimme Just A Second (1989). Müller kom tilbake som vokalist i 1995, etter fire års fravær, mens Kristensen sluttet i 1999.I 2002–2018 spilte Dan Thunderbird (egentlig Dan André Raaden Hoque) bass, mens Martin H-son fra Sverige ble Backstreet Girls' nye trommeslager i 2007. Albumene Shake Your Stimulator (2007) og Just When You Thought Things Couldn't Get Any Worse ... Here's The Backstreet Girls (2009) nådde Topp 40 på VG-lista. Petter Baarli er også medlem av Valentourettes. I 2014 solodebuterte han med You Petter B Goode. Samme år kom Backstreet Girls' nye album Death Before Compromise ... I 2015 kom dokumentaren Backstreet Girls – tilbake til Muotathal. Året etter kom Baarlis andre soloplate: Frankly My Dear, I Don't Give A Damn!. I 2017 ga Backstreet Girls ut Don't Mess With My Rock'n'Roll, og i 2019 kom Normal Is Dangerous, hvor bandet besto av Petter Baarli, Bjørn Müller, Frank Albin Tostrup (trommer) og Morten Lunde (bass). Dette albumet gikk rett inn på sjetteplass på VG-lista og ble nominert til Spellemannprisen. Les mer i Store norske leksikon rock